CELEX: 62007TN0214
Language: el
Date: 2007-06-15 00:00:00
Title: Υπόθεση T-214/07: Προσφυγή της 15ης Ιουνίου 2007 — Ελληνική Δημοκρατία κατά Επιτροπής

25.8.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 199/39
            
         Προσφυγή της 15ης Ιουνίου 2007 — Ελληνική Δημοκρατία κατά Επιτροπής
   (Υπόθεση T-214/07)
   (2007/C 199/75)
   Γλώσσα διαδικασίας: η Ελληνική
   Διάδικοι
   
      Προσφεύγουσα: Ελληνική Δημοκρατία (εκπρόσωποι: Ι. Χαλκιάς, Γ. Kανελλόπουλος)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   
               —
            
            
               να ακυρωθεί στο σύνολό της η προσβαλλόμενη απόφαση, άλλως να μεταρρυθμιστεί κατά τα ειδικότερα εκτεθέντα η προσβαλλομένη απόφαση της Επιτροπής ήτοι να περιοριστεί η αντίστοιχη διόρθωση στο 24μηνο που πράγματι λαμβάνεται υπόψη, να μη γίνει καμία διόρθωση στον τομέα των αροτραίων καλλιεργειών για το έτος συγκομιδής 2003 ή σε κάθε περίπτωση η διόρθωση να περιοριστεί στο 2 % και μόνο στις δαπάνες για σκληρό σίτο, να μη γίνει καμία δημοσιονομική διόρθωση στον τομέα των μέτρων για ορισμένα γεωργικά προϊόντα προς όφελος των μικρών νησιών του Αιγαίου Πελάγους ή σε κάθε περίπτωση αυτή να περιοριστεί στο 2 %·
            
         
               —
            
            
               να καταδικαστεί η Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η Ελληνική Δημοκρατία με την προσφυγή της κατά της απόφασης της Επιτροπής, με αριθμό Ε(2007) 1663 τελικό της 18ης Απριλίου 2007, που δημοσιεύτηκε με αριθμό 2007/243/ΕΚ (ΕΕ 2007, L 106, σ. 55), με βάση την οποία η Επιτροπή εξαίρεσε από την κοινοτική χρηματοδότηση ορισμένες δαπάνες που πραγματοποιήθηκαν από τα κράτη μέλη — και εν προκειμένω από την Ελληνική Δημοκρατία — στο πλαίσιο εκκαθάρισης λογαριασμών του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, προβάλλει τους εξής λόγους ακύρωσης:
   Με τον πρώτο γενικό λόγο ακύρωσης, που αφορά στη διόρθωση στους τομείς των αροτραίων καλλιεργειών, στο μέτρο POSEI, και στον τομέα μεταποίησης της ντομάτας, η προσφεύγουσα ισχυρίζεται ότι η καθής παραβίασε ουσιώδη τύπο διαδικασίας, σχετικά με την παράλειψη διεξαγωγής συζήτησης επί της εκτίμησης της σοβαρότητας των αποδιδόμενων στην Ελλάδα παραβάσεων, της ζημίας που υπέστη η Κοινότητα και του ύψους της επικείμενης διόρθωσης, άλλως η απόφαση είναι ακυρωτέα κατά την προσφεύγουσα, λόγω της κατά χρόνο αναρμοδιότητας της Επιτροπής να επιβάλει διορθώσεις πέραν του 24μηνου που προηγείται του εγγράφου της δια του οποίου διατυπώνεται η τελική της θέση για τη διόρθωση και το ύψος αυτής.
   Με το δεύτερο λόγο ακύρωσης, που αφορά στη διόρθωση στις αροτραίες καλλιέργειες, η προσφεύγουσα επικαλείται εσφαλμένη ερμηνεία και εφαρμογή των άρθρων 4 του Κανονισμού (ΕΟΚ) 3508/92 (1), 1, παράγραφος 3, του Κανονισμού (ΕΚ) 1593/2000 (2), και 58 του Κανονισμού (ΕΚ) 445/2002 (3), εφόσον επιτρέπεται βάσει των εν λόγω διατάξεων η αναγνώριση ακινήτων και με άλλο ισοδύναμο των ορθοφωτοχαρτών χαρτογραφικό υλικό, άλλως εσφαλμένη εκτίμηση των πραγματικών περιστατικών και ανεπαρκής αιτιολόγηση των επίμαχων διορθώσεων. Η προσφεύγουσα προβάλλει επίσης εσφαλμένη ερμηνεία και εφαρμογή του άρθρου 60 του Κανονισμού (ΕΚ) 445/2002, άλλως, εσφαλμένη εκτίμηση των πραγματικών περιστατικών που αφορούν στους επιτόπιους ελέγχους και στο χρόνο διεξαγωγής τους, καθώς και έλλειψη νομικής βάσης για την επιβολή της διόρθωσης, διότι η Επιτροπή ερμήνευσε εσφαλμένα, κατά την προσφεύγουσα, το άρθρο 15 του Κανονισμού (ΕΚ) 2419/2001 (4). Η προσφεύγουσα υποστηρίζει ακόμη, ότι ειδικά ως προς τη διόρθωση 10 % στις δαπάνες σκληρού σίτου η Επιτροπή εκτίμησε εσφαλμένα τα πραγματικά περιστατικά και υπερέβη τα ακραία όρια της διακριτικής της ευχέρειας.
   Με τον τρίτο λόγο ακύρωσης η προσφεύγουσα θεωρεί ότι με την επιβολή των διορθώσεων 5 % και 10 % στις αροτραίες καλλιέργειες παραβιάστηκε η αρχή αναλογικότητας, εφόσον σε σχέση με την προηγούμενη χρονιά οι βελτιώσεις του συστήματος ήταν ουσιαστικές, επισημάνθηκαν δε και από την Επιτροπή.
   Με τον τέταρτο λόγο ακύρωσης που αφορά στο μέτρο POSEI — Μικρά Νησιά Αιγαίου Πελάγους, η προσφεύγουσα προβάλλει α) ότι ερμηνεύτηκαν και εφαρμόστηκαν εσφαλμένα τα άρθρα 3, παράγραφος 3, του Κανονισμού (ΕΟΚ) 2019/93 (5), και 3, παράγραφος 2, του Κανονισμού (ΕΟΚ) 2958/93 (6), για τους ελέγχους στο καθεστώς εφοδιασμού των μικρών νησιών του Αιγαίου, άλλως, ότι εκτιμήθηκαν εσφαλμένα τα πραγματικά περιστατικά, εφόσον οι ελληνικές αρχές έπραξαν ό,τι όριζαν οι κανονισμοί, β) ότι στις πατατοφυτείες και στους ελαιώνες των μικρών νησιών του Αιγαίου, ομοίως, εκτιμήθηκαν εσφαλμένα τα πραγματικά περιστατικά, εφόσον το LPIS (7) και τα Μητρώα λειτούργησαν κανονικά και πάντως για τις όποιες μικροελλείψεις, επεβλήθη στην προσφεύγουσα η γενική διόρθωση στο καθεστώς των αροτραίων και δε νοείται δεύτερη ποινή για τον ίδιο λόγο στα επιμέρους καθεστώτα και τέλος, γ) ότι στη διόρθωση στο μέτρο POSEI παραβιάστηκε η αρχή της αναλογικότητας.
   
      (1)  Κανονισμός (ΕΟΚ) αριθ. 3508/92 του Συμβουλίου, της 27ης Νοεμβρίου 1992,για τη θέσπιση ενός ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων (ΕΕ 1992, L 355, σ. 1).
   
      (2)  Κανονισμός (ΕΚ) αριθ. 1593/2000 του Συμβουλίου, της 17ης Ιουλίου 2000, για την τροποποίηση του κανονισμού (ΕΟΚ) αριθ. 3508/92 για τη θέσπιση ενός ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων (ΕΕ 2000, L 182, σ. 4).
   
      (3)  Κανονισμός (ΕΚ) 445/2002 της Επιτροπής, της 26ης Φεβρουαρίου 2002, περί λεπτομερών κανόνων εφαρμογής του κανονισμού (ΕΚ) αριθ. 1257/1999 του Συμβουλίου για τη στήριξη της αγροτικής ανάπτυξης από το Ευρωπαϊκό Ταμείο Προσανατολισμού και Εγγυήσεων (ΕΓΤΠΕ) (EE 2002, L 74, σ. 1).
   
      (4)  Κανονισμός (ΕΚ) αριθ. 2419/2001 της Επιτροπής, της 11ης Δεκεμβρίου 2001, τη θέσπιση λεπτομερών κανόνων εφαρμογής του ολοκληρωμένου συστήματος διαχείρισης και ελέγχου για ορισμένα καθεστώτα κοινοτικών ενισχύσεων που θεσπίστηκαν με τον κανονισμό (ΕΟΚ) αριθ. 3508/92 (ΕΕ 2001, L 327, σ. 11).
   
      (5)  Κανονισμός (ΕΟΚ) αριθ. 2019/93 του Συμβουλίου, της 19ης Ιουλίου 1993, για τη θέσπιση ειδικών μέτρων για ορισμένα γεωργικά προϊόντα προς όφελος των μικρών νησιών του Αιγαίου Πελάγους (ΕΕ 1993, L 184, σ. 1).
   
      (6)  Κανονισμός (ΕΟΚ) αριθ. 2958/93 της Επιτροπής, της 27ης Οκτωβρίου 1993, για τη θέσπιση των κοινών λεπτομερειών εφαρμογής του κανονισμού (ΕΟΚ) αριθ. 2019/93 του Συμβουλίου όσον αφορά στο ειδικό καθεστώς εφοδιασμού με ορισμένα γεωργικά προϊόντα (ΕΕ 1993, L 267, σ. 4).
   
      (7)  Σύστημα Αναγνώρισης Αγροτεμαχίων.